ጠቅላይ ሚኒስትር ኃይለ ማርያምና ፕሬዚዳንት አልሲሲ የዓባይ ተፋሰስ አገሮችን እየጎበኙ ነው
ጠቅላይ ሚኒስትር ኃይለ ማርያም ደሳለኝና የግብፅ ፕሬዚዳንት አብዱልፈታህ አልሲሲ የዓባይ ተፋሰስ አገሮችን በየፊናቸው እየጎበኙ ነው፡፡በጠቅላይ ሚኒስትር ኃይለ ማርያም የሚመራው ከፍተኛ የኢትዮጵያ መንግሥት ልዑክ፣ ከማክሰኞ ነሐሴ 9 ቀን 2009 ዓ.ም. ጀምሮ በሱዳን ካርቱም ይፋዊ የሥራ ጉብኝት ማድረግ ጀምሯል፡፡ጠቅላይ ሚኒስትር ኃይለ ማርያም በሱዳን በሚያደርጉት የሥራ ጉብኝት፣ ከፕሬዚዳንት ኦማር ሐሰን አልበሽር ጋር ተገናኝተው በታላቁ የኢትዮጵያ ህዳሴ ግድብ ላይ ሰፋ ያለ ምክክር እንደሚያደርጉ፣ የልዑኩ አካል የሆኑት የመንግሥት ኮሙዩኒኬሽን ጉዳዮች ሚኒስትሩ ነገሪ ሌንጮ (ዶ/ር) ወደ ሱዳን ከመጓዛቸው በፊት ለሪፖርተር ገልጸዋል፡፡የውጭ ጉዳይ ሚኒስቴር ቃል አቀባይ አቶ መለስ ዓለም በበኩላቸው የጠቅላይ ሚኒስትሩ ጉብኝት በሱዳን ፕሬዚዳንት አልበሽር ግብዣ የሚካሄድ መሆኑን፣ በአካባቢ ጉዳዮችና በተለያዩ የሁለቱ አገሮች የተለያዩ ግንኙነቶች ላይ እንደሚመክሩ ገልጸዋል፡፡ በዚህ ወቅት የግድቡ ወይም የዓባይ ጉዳይ ሊነሳ ቢችልም፣ በግድቡ ጉዳይ ላይ በተለየ ሁኔታ አጀንዳ የሚፈጥር ሁኔታ አለመፈጠሩን ገልጸዋል፡፡ በተመሳሳይ የኢትዮጵያና የሱዳን ድንበር ጉዳይ ሊነሳ ቢችልም፣ የተለየ አጀንዳ ለማድረግ የተፈጠረ አዲስ ነገር እንደሌለ አመልክተዋል፡፡ይሁንና የናይል ጉዳይ በራሱ የውይይት አጀንዳ እንደማይሆን ቃል አቀባዩ ገልጸዋል፡፡ የውኃ፣ መስኖና ኤሌክትሪክ ሚኒስትሩ ስለሺ በቀለ (ዶ/ር) የልዑካን ቡድኑ አባል መሆናቸውም ታውቋል፡፡ሁለቱ አገሮች በታላቁ የኢትዮጵያ ህዳሴ ግድብ ላይ ተመሳሳይ አቋም ማራመድ ከጀመሩ ዓመታት የተቆጠሩ ሲሆን፣ ይህንኑ የፖለቲካ አቋማቸውን ለማጠናከርና ተመሳሳይ አቋም ለማራመድ የሚያስችል ውይይት ያደርጋሉ ተብሎ ይጠበቃል፡፡በተለይ ግብፅ የዓባይ ተፋሰስ አገሮች ትብብር ማዕቀፍ ስምምነት ሰነድ በድጋሚ እንዲከለስ ጠይቃ የሌሎች የተፋሰሱ አገሮችን ይሁንታ ለማግኘት እየሠራች በመሆኑ፣ የጠቅላይ ሚኒስትር ኃይለ ማርያም ጉብኝት ይህንን የግብፅ ጥረት ማክሸፍ ዋነኛ ዓላማው ለመሆኑ የሪፖርተር ምንጮች ገልጸዋል፡፡ጠቅላይ ሚኒስትሩ ከህዳሴው ግድብ ውጪ ባሉ የሁለትዮሽ ፖለቲካዊና ኢኮኖሚያዊ ጉዳዮች ላይም እንደሚመክሩ፣ የመንግሥት ኮሙዩኒኬሽን ጉዳዮች ሚኒስትሩ አስረድተዋል፡፡ በተመሳሳይ የግብፅ ፕሬዚዳንት አብዱልፈታህ አልሲሲ ከሰኞ ነሐሴ 8 ቀን 2009 ዓ.ም. ጀምሮ በሩዋንዳና በታንዛኒያ ይፋዊ የሥራ ጉብኝት በማድረግ ላይ ናቸው፡፡የዓባይ ተፋሰስ አገሮች ትብብር ማዕቀፉን በመጀመርያ ያፀደቀችው ኢትዮጵያ ስትሆን፣ በመቀጠልም ሩዋንዳና ታንዛኒያ በሕግ መወሰኛ ምክር ቤቶቻቸው ማፅደቃቸው ይታወሳል፡፡ከወራት በፊት በኡጋንዳ በተካሄደ የተፋሰሱ አገሮች መሪዎች ውይይት ላይ ግብፅ የትብብር ማዕቀፉ በድጋሚ ለድርድር እንዲቀርብ ያደረገችውን ጥያቄ ኢትዮጵያ ውድቅ ያደረገችው፣ የትብብር ማዕቀፉ በሕግ መወሰኛ ምክር ቤቶች ፀድቆ ሕግ ሆኗል በማለት ነበር፡፡የግብፅ ፕሬዚዳንት በታንዛኒያና በሩዋንዳ ሰሞኑን ያደረጉት ጉብኝት የሁለቱን አገሮች ይሁንታ ለማግኘት እንደሆነ ባለሙያዎች ይገልጻሉ፡፡ 